**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-10381-14/22**

**Podgorica, 24.03.2023.**

Na osnovu člana 56 stav 1 tačka 6 i člana 71 stav 1 tačka 3 Zakona o zaštiti podataka o ličnosti ( „Sl. list CG“ br. 79/08, 70/09, 44/12 i 22/17), a odlučujući po Prigovoru Pokreta „Evropa sad“, br. 05-18-10381-8/22 od 29.12.2022. godine, izjavljenim na Zapisnik o izvršenom nadzoru br. 05-18-10381-4/22 od 19.12.2022.godine, Savjet Agencije za zaštitu ličnih podataka i slobodan pristup informacijama je na sjednici održanoj dana 23.03.2023. godine donio

**R J E Š E N J E**

**I Usvaja se Zahtjev za zaštitu prava upućen od strane XX iz Podgorice, br. 05-18-10381-1/22 od 29.11.2022. godine, kao osnovan.**

**II Odbija se Prigovor Pokreta „Evropa sad“, br. 05-18-10381-8/22 od 29.12.2022. godine, izjavljen na Zapisnik o izvršenom nadzoru, br. 05-18-10381-4/22 od 19.12.2022. godine, kao neosnovan.**

**III Naređuje se Pokretu „Evropa sad“ da u roku od 3 dana od prijema ovog rješenja izbriše podatke o adresi podnositeljke Zahtjeva za zaštitu prava, prikupljene bez pravnog osnova, suprotno članu 2 stav 2 i članu 10 Zakona o zaštiti podataka o ličnosti.**

**IV Naređuje se** **Pokretu „Evropa sad“ da u roku od 7 dana od dana prijema ovog rješenja, obavijesti Agenciju o preduzetim mjerama iz stava III dispozitiva ovog rješenja.**

**O b r a z l o ž e nj e**

Dana 29.11.2022. godine ovoj Agenciji je upućen Zahtjev za zaštitu prava, br. 05-18-10381-1/22 od strane XX, ul. XX Podgorica, u kojem se, u bitnom, navodi da je u medijima, od strane XX, nosioca liste Pokreta „Evropa sad“ na lokalnim izborima u Podgorici, javno objavljena Ustavna žalba čiji je podnosilac XX, a koja sadrži lične podatke podnosioca (ime i prezime i adresa stanovanja). U prilogu Zahtjeva dostavljen je printscreen na kojem se vidi objavljena žalba u medijima, fotografije i CD sa snimcima.

S tim u vezi, na osnovu člana 50 stav 1 tačka 1 Zakona o zaštiti podataka o ličnosti ("Sl. list CG", br. 79/08, 70/09, 44/12 i 22/17), dana 07.12.2022. godine, od strane kontrolora Agencije, izvršen je nadzor kod subjekta nadzora – Ustavnog suda Crne Gore, sa sjedištem u ulici Njegoševoj br. 2, Podgorica i shodno tome sačinjen je Zapisnik o izvršenom nadzoru, br. 05-18-10381-3/22 od 14.12.2022. godine. U predmetnom Zapisniku, u bitnom, se navodi sljedeće: da je tokom nadzora kontroloru na uvid prezentiran kompletan spis predmeta podnosioca Zahtjeva za zaštitu prava XX, koji se nalazi kod Ustavnog Suda Crne Gore, te da je sastavni dio spisa predmeta Žalba na rješenje Državne Izborne Komisije br. 533/2 od 31.10.2022. godine, zaprimljena u Ustavnom Sudu Crne Gore pod brojem U-VII-21/22 od 03.11.2022. godine; da je uz Žalbu na rješenje Državne Izborne Komisije upućene Ustavnom Sudu Crne Gore, podnosilac XX, kao prilog dostavila: 1. Žalbu upućenu Izbornoj komisiji glavnog grada Podgorice (predsjedniku) IKGG br.5916/22 zaprimljena 26.10.2022. godine, koju potpisuje XX uz navođenje lične adrese; 2. Žalbu Državnoj Izbornoj Komisiji br.533/1 od 30.10.2022. godine koju takođe potpisuje XX uz navođenje lične adrese. Kao sastavni dio spisa predmeta, nalaze se Obavještenja Ustavnog Suda Crne Gore (povodom žalbe koja je podnijeta od strane XX) U-VII br.21/22 od 03.11.2022. godine proslijeđena podnosiocu XX i Državnoj Izbornoj Komisiji. Tokom nadzora utvrđeno je, uvidom u bazu podataka Ustavnog Suda Crne Gore, kao i uvidom u prijemnu knjigu, da nije bilo podnijetih Zahtjeva za slobodan pristup informacijama u vezi dokumentacije koja je sastavni dio spisa predmeta podnosioca XX. Zapisnikom o izvršenom nadzoru konstatovano je sljedeće: pregledom CD-a i dostavljenih fotografija, kao dokaznog materijala, uz Zahtjev za zaštitu prava XX, evidentno je da je u Centralnom dnevniku Televizije N, koji je emitovan 24.11.2022. objavljen prilog sa press konferencije Pokreta „Evropa Sad“. U okviru priloga, XX, nosilac liste Pokreta na lokalnim izborima u Podgorici, između ostalog, držeći u rukama dokument, navodi da je jedan od podnosilaca „ Ustavne žalbe vezano za izborni proces na lokalnim izborima u Podgorici XX.“ U okviru priloga emitovan je i zum Žalbe koju je podnijela XX Izbornoj komisiji Glavnog Grada Podgorice, gdje se, osim zavodnog dijela i sadržaja Žalbe jasno vidi i adresa stanovanja podnosioca Žalbe što je u suprotnosti sa članom 2 stav 2 Zakona o zaštiti podataka o ličnosti, kojim je definisano da se lični podaci ne mogu obrađivati (objava je obrada u snislu člana 9 stav 1 tačka 2 Zakona) u većem obimu nego što je potrebno da bi se postigla svrha obrade, niti na način koji nije u skladu sa njihovom namjenom. Žalba Izbornoj komisiji Glavnog grada Podgorica IKGG br. 5916/22 od 26.10.2022. godine koje je, u smislu nezakonite objave, predmet Zahtjeva za zaštitu prava podnosioca, nalazi se u spisima predmeta kod Ustavnog Suda Crne Gore, ali za istu nije podnošen Zahtjev za slobodan pristup informacijama niti je utvrđeno da je navedena žalba na bilo koji drugi način dostavljena trećem licu, te se konstatuje da nepravilnosti, sa aspekta primjene Zakona o zaštiti podataka o ličnosti, nijesu utvrđene.

Dana 12.12.1022. godine od strane kontrolora Agencije, izvršen je nadzor kod subjekta nadzora – Pokreta „Evropa sad“, ul. Baku br. 36, Podgorica, i shodno tome sačinjen je Zapisnik o izvršenom nadzoru, br. 05-18-10381-4/22 od 19.12.2022. godine. U predmetnom Zapisniku se, u bitnom, navodi sljedeće: da odgovorno lice subjekta nadzora nije sporilo da je Izborna žalba IKGG br.5916/22 čiji je podnosilac XX prema Izbornoj komisiji Glavnog grada Podgorica bila u posjedu pokreta „Evropa Sad“, kao i da nije osporena ni činjenica da je navedena žalba bila predmet press konferencije pokreta „Evropa sad“ održanoj 24.11.2022. godine, te da je, prema izjavi odgovornog lica subjekta nadzora, „najvjerovatnije, ista uslikana od strane predstavnika prisutnih medija dok se nalazila na stolu nakon završetka pressa“ i to u njenom izvornom obliku sa imenom i prezimenom podnosioca, te njenom ličnom adresom. Nadalje, od strane odgovornog lica subjekta nadzora saopšteno je da je navedena Izborna žalba dospjela u posjedu pokreta „Evropa sad“ na osnovu dva Zahtjeva za slobodan pristup informacijama, koji su mejlom upućeni Ustavnom Sudu Crne Gore. Kontroloru su dostavljeni na uvid navedeni mejlovi na osnovu kojih se jasno vidi da su Zahtjevi za slobodan pristup informacijama upućeni na meil kabineta Ustavnog Suda CG 21.11.2022. jedan u 11:40 drugi u 21:15. Sadržina Zahtjeva za slobodan pristup informacijama je dostava Žalbe upućene ka Ustavnom Sudu CG protiv Rješenja Državne izborne komisije sa svom pratećom dokumentaciom (Napomena:među kojima se nalazi i Izborna žalba sa ličnim podacima podnosioca a koja je kasnije izvorno bila predmet objave). Takođe, u momentu vršenja nadzora kontroloru nijesu dostavljeni fizički na uvid niti Rješenje po kojem je eventualno Ustavni Sud CG rješavao po podnijetom Zahtjevu za slobodan pristup informacijama, niti akta koja bi eventualno bila odobrena za dostavljanje. Obrazloženje za navedeno od strane subjekta nadzora odnosi se na trenutnu nemogućnost da se u toku nadzora dostave na uvid Rješenje i zaprimljeni akti odobreni Rješenjem jer se trenutno na mogu pronaći, i da će naknadno biti dostavljeni. Dan nakon obavljenog nadzora kotrolor je telefonski dobio informaciju iz pokreta „Evropa sad“ da „više nijesu u posjedu tražene dokumentacije.“ Zapisnikom je nadalje konstatovano da pregledom CD-a i dostavljenih fotografija, kao dokaznog materijala, uz Zahtjev za zaštitu prava XX, evidentno je da je u Centralnom dnevniku Televizije N, koji je emitovan 24.11.2022. objavljen prilog sa press konferencije pokreta „Evropa Sad“. U okviru priloga, XX, nosilac liste ovog Pokreta na lokalnim izborima u Podgorici, između ostalog, držeći u rukama dokument, navodi da je jedan od podnosilaca „Ustavne žalbe vezano za izborni proces na lokalnim izborima u Podgorici XX.“ U okviru priloga emitovan je i zum Žalbe koju je podnijela XX Izbornoj komisiji Glavnog Grada Podgorice, gdje se, osim zavodnog dijela i sadržaja Žalbe jasno vidi i adresa stanovanja podnosioca Žalbe. Navedeno potvrđuje istinitost navoda odgovornog lica subjekta nadzora da je sporna Izborna žalba, tokom održavanja pressa 24.11.2022. bila u posjedu pokreta „Evropa sad“. Nemogućnost prezentiranja Rješenja Ustavnog Suda CG kojim je pozitivno odlučeno na Zahtjev za slobodan pristup informacijama i nemogućnost prezentiranja, po Zahtjevu, tražene dokumentacije navodi na zaključak da niti Rješenje niti tražene informacije od Ustavnog Suda CG nijesu zaprimljene od strane pokreta „Evropa Sad“. Tim prije što je nadzorom obavljenim u Ustavnom Sudu CG 07.11.2022. utvrđeno (uvidom bazu podataka prispjelih meilova) da po ovom pitanju od strane pokreta „Evropa Sad“ niti od bilo koga drugog, nije zaprimljen niti jedan meil (meil adresa Ustavnog Suda iz tehničkih razloga, od 30. avgusta 2022.godine do momenta vršenja kontrole, nije bila u funkciji) pa samim tim nije ni rješavano po Zahtjevu za slobodan pristup informacijama. Na osnovu prethodno navedenog, nadzorom se nije mogao utvrditi izvor dostave predmetne Žalbe koja je bila u posjedu pokreta „ Evropa sad“, te je konstatovano da je na navedenoj press konferenciji izvršena obrada ličnih podataka XX bez njene saglasnosti i mimo zakonom propisanih obaveza rukovaoca zbirke ličnih podataka Pokreta „Evropa sad“, čime je prekršen član 10 stav 1 i stav 2 tačka 1 istog člana Zakona o zaštiti podataka o ličnosti.

Dana 22.12.2022. godine kontrolor Agencije izvršio je nadzor kod subjekta nadzora – Opštinske izborne komisije Podgorica, ul. Rista Dragićevića, br. 22, Podgorica, i shodno tome sačinjen je Zapisnik o izvršenom nadzoru, br. 05-18-10381-6/22 od 26.12.2022. godine, u kojem se, u bitnom, navodi sljedeće: da je tokom nadzora kontroloru na uvid prezentiran kompletan spis predmeta podnosioca Zahtjeva za zaštitu prava XX, koji se nalazi kod Opštinske izborne komisije Podgorica; sastavni dio spisa predmeta je i Žalba upućena Izbornoj komisiji glavnog grada Podgorice (predsjedniku) IKGG br.5916/22 zaprimljena 26.10.2022 u 18 i 40 h. Navedenu žalbu potpisuje XX uz navođenje lične adrese; u spisima predmeta nalaze se povratnice kao dokaz da je navedena Izborna žalba upućena stalnim članovima Opštinske izborne komisije Podgorica (5), kao i pridruženim članovima (8) predstavnicima političkih partija sa potvrđenim izbornim listama radi odlučivanja, shodno Zakonu o izboru odbornika i poslanika (članovi Zakona od 106 do 111). Takođe, utvrđeno je, uvidom u bazu podataka OIK Podgorica, kao i uvidom u prijemnu knjigu, da nije bilo podnijetih Zahtjeva za slobodan pristup informacijama u vezi dokumentacije koja je sastavni dio spisa predmeta podnosioca XX. Zapisnikom je, nadalje, konstatovano da se Žalba Izbornoj komisiji Glavnog grada Podgorica IKGG br. 5916/22 od 26.10.2022. godine koja je, u smislu nezakonite objave, predmet Zahtjeva za zaštitu prava podnosioca, nalazi u spisima predmeta kod Opštinske izborne komisije Podgorica, ali za istu nije podnošen Zahtjev za slobodan pristup informacijama niti je utvrđeno da je navedena žalba na bilo koji drugi način dostavljena trećem licu, (osim članovima OIK-a Podgorica u proširenom sastavu, kao zakonska obaveza), te se konstatuje da nepravilnosti, sa aspekta primjene Zakona o zaštiti podataka o ličnosti, nijesu utvrđene.

Protiv Zapisnika o izvršenom nadzoru, br. 05-18-10381-4/22 od 19.12.2022. godine, u blagovremenom roku podnijet je Prigovor, br. 05-18-10381-8/22 od 29.12.2022. godine od strane Pokreta Evropa sad, u kojem se navodi sljedeće: da je pogrešna konstatacija navedena u Zapisniku da se Pokret Evropa sad, u slučaju obrade ličnih podataka XX, može smatrati rukovaocem zbirke ličnih podataka, budući da isti nije organ koji bi u postupku zaštite biračkog prava bilo kojeg lica, na bilo koji način mogao zaprimiti lične podatke tih lica; da se rukovaocem zbirke ličnih podataka može smatrati Ustavni sud Crne Gore u čijoj dokumentaciji su sadržani lični podaci XX, kao i Izborna komisija Glavnog grada i Državna izborna komisija kojima su upućivane žalbe, odnosno prigovori u kojima se nalaze lični podaci XX; nadalje, navodi se da je u toku postupka nadzora, ovlašćeni predstavnik ovog Pokreta kontroloru Agencije dostavio na uvid Zahtjev za slobodan pristup informacijama kojim je, shodno zakonu, zatražio sve žalbe upućene Ustavnom sudu koje se odnose na lokalne izbore u Podgorici održane 23.10.2022. godine, upućen na dvije e-mail adrese Ustavnog suda; da se dokumentacija u kojoj se nalaze lični podaci XX ne nalazi u posjedu Pokreta Evropa sad, što je kontroloru Agencije potvrđeno i na dan vršenja nadzora, koji je u Zapisniku naveo da je par dana nakon izvršenog nadzora, putem telefona dobio obavještenje da ovaj Pokret „više“ nije u posjedu dokumentacije, te da je pravi kontekst da Pokret Evropa sad nije u posjedu tražene dokumentacije; da isto ne isključuje da je neko drugo fizičko lice imalo pristup traženim podacima, ali je nesporno da ovaj Pokret kao pravno lice nije bilo u posjedu traženih podataka, te se ne može smatrati korisnikom ili obrađivačem u konkretnom slučaju; da je adresu XX objavila Televizija N putem prenosa u svom prilogu u Centralnom dnevniku od 24.11.2022. godine, a ne Pokret Evropa sad ili bilo koje lice koje je vodilo press konferenciju jer se ni u jednom dijelu ne pominje adresa ili neki drugi lični podatak XX, već se samo konstatuje da je ista jedan od podnosilaca žalbi prema Ustavnom sudu; da je navedeno svakako javni podatak budući da se na web sajtu Izborne komisije Glavnog grada nalazi rješenje kojim se odbija prigovor XX; da se video zapis sa press konferencije nalazi kao dio arhive na socijalnim mrežama Pokreta Evropa sad, a isti ne sadrži dio u kom kamera zumira na dokument u kojem se nalaze lični podaci XX, što dokazuje da ovaj Pokret nije učinio dostupnim lične podatke putem prenosa.

Nakon razmatranja spisa predmeta, navoda iz Zapisnika o izvršenom nadzoru i navoda iz Prigovora, Savjet Agencije je odlučio kao u dispozitivu ovog Rješenja iz sljedećih razloga:

Članom 2 stavovi 1 i 2 Zakona o zaštiti podatka o ličnosti propisano je da se podaci o ličnosti moraju obrađivati na pošten i zakonit način te da se lični podaci ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom. Princip zakonitosti obrade ličnih podataka podrazumijeva da uslovi za njihovu obradu moraju pretpostaviti postojanje bar jednog alternativnog pravnog osnova i to zakonsko ovlašćenje rukovaoca ili prethodnu pisanu saglasnost lica čiji se podaci obrađuju. To podrazumijeva da za svaku obradu ličnih podataka u smislu člana 9 stav 1 tačka 2 Zakona mora postojati pravni osnov određen na osnovu pozitivnopravnih propisa koji uređuju određenu oblast ili na osnovu saglasnosti lica na koje se podaci odnose, koja se može opozvati u svakom trenutku (član 10). Davanje ličnih podataka na korišćenje korisnicima zbirki ličnih podataka regulisano je članom 17 pomenutog zakona kojim je propisano da ukoliko su ispunjeni uslovi iz čl. 10 i 13 ovog zakona, rukovalac zbirke ličnih podataka mora trećoj strani, odnosno korisniku ličnih podataka, na njegov zahtjev, dati lične podatke koji su mu potrebni.

Naime, neosnovani su navodi iz Prigovora u dijelu da Pokret Evropa sad, kao pravno lice nije u posjedu Izborne žalbe IKGG br. 5916/22 čiji je podnosilac XX, upućene Izbornoj komisiji Glavnog grada, niti je bio u posjedu iste i nije imao priliku da kao eventualni korisnik ličnih podataka obrađuje lične podatke XX, čime se, prema navodima iz Prigovora „ne isključuje da je neko drugo fizičko lice imalo pristup traženim podacima, ali svakako je nesporno da Pokret Evropa sad, kao pravno lice, nije bilo u posjedu traženih podataka, te se shodno tome ne može smatrati korisnikom ili obrađivačem ličnih podataka XX“. Navedeno iz razloga što je, kako je ukazano u Zapisniku o izvršenom nadzoru, br. 05-18-10381-4/22 od 19.12.2022. godine, tokom nadzora odgovorno lice subjekta nadzora nije sporilo da je predmetna izborna žalba bila u posjedu Pokreta Evropa sad, niti je osporena činjenica da je navedena žalba bila predmet press konferencije održane 24.11.2022. godine.

Cijeneći dokaze iz spisa predmeta, odnosno uvidom u printscreen Izborne žalbe sačinjen u trenutku kad je ista predstavljena medijima od strane Pokreta Evropa sad na održanoj press konferenciji, a koji je dostavljen u prilogu Zahtjeva za zaštitu prava, jasno se vidi da je u posjedu ovog Pokreta bila Izborna žalba upućena Izbornoj komisiji Glavnog grada Podgorica (predsjedniku), IKGG br. 5916/22, sa zavodnim brojem ovog organa u gornjem desnom uglu, zaprimljena 26.10.2022. godine, koju potpisuje XX uz navođenje lične adrese. Iz navedenog jasno proizilazi da se ista prvobitno nalazila u Opštinskoj izbornoj komisiji, koja je dio dokumentacije, upućene stalnim članovima ove komisije (5), kao i pridruženim članovima (8) predstavnicima političkih partija sa potvrđenim izbornim listama radi odlučivanja, shodno Zakonu o izboru odbornika i poslanika, iako u postupku nadzora izvršenim u Opštinskoj izbornoj komisiji Podgorica nije utvrđeno da je navedena žalba na bilo koji način dostavljena trećem licu (osim članovima OIK-a Podgorica u proširenom sastavu, kao zakonska obaveza), a takođe, utvrđeno je, uvidom u bazu podataka Opštinske izborne komisije Podgorica, kao i uvidom u prijemnu knjigu, da nije bilo podnijetih Zahtjeva za slobodan pristup informacijama u vezi dokumentacije koja je sastavni dio spisa predmeta podnosioca XX. Sa druge strane, navedeno potvrđuje i činjenica da je u postupku nadzora izvršenim u Ustavnom sudu 07.11.2022. godine utvrđeno (uvidom u bazu prispjelih meilova kao i uvidom u prijemnu knjigu) da po ovom pitanju od strane Pokreta Evropa sad, niti od bilo koga drugog nije zaprimljen niti jedan Zahtjev za slobodan pristup informacijama u vezi dokumentacije koja je sastavni dio spisa predmeta podnosioca XX (meil adresa Ustavnog suda iz tehničkih razloga, od 30. avgusta 2022. godine do momenta vršenja nadzora, nije bila u funkciji), pa samim tim nije ni rješavano po Zahtjevu za slobodan pristup informacijama.

Naime, evidentno je da je Pokret Evropa sad na dan održavanja press konferencije bio u posjedu predmetne Izborne žalbe čiji je podnosilac XX, na koju je XX, nosilac liste ovog Pokreta na lokalnim izborima u Podgorici, učinio dostupnim medijima u njenom izvornom obliku (koja sadrži ime i prezime i adresu stanovanja podnositeljke žalbe) i na taj način je ista javno objavljena u Centralnom dnevniku televizije N, 24.11.2022. godine. S tim u vezi, bez obzira na činjenicu da li je ovaj Pokret trenutno u posjedu predmetne žalbe, jasno je da je izvršena obrada ličnih podataka XX od strane Pokreta Evropa sad, samim prikupljanjem i javnim objavljivanjem istih bez valjanog pravnog osnova kao i bez njene saglasnosti, suprotno članu 2 stav 2 i članu 10 Zakona o zaštiti podataka o ličnosti. Na taj način izvršena je povreda člana 24 Zakona o zaštiti podataka o ličnosti, odnosno nisu preduzete mjere zaštite ličnih podataka u pogledu anonimizacije adrese podnosioca žalbe prije javnog objavljivanja iste, koja nije relevantan niti neophodan lični podatak u smislu objave informacije da je podnijeta Izborna žalba od strane XX.

Shodno navedenom, Savjet Agencije je usvojio Zahtjev za zaštitu prava, br. 05-18-10381-1/22 od 29.11.2022. godine, kao osnovan i subjektu nadzora izrekao mjere iz člana 71 stav 1 tačka 3 Zakona o zaštiti podataka i ličnosti koji je dužan da izbriše podatke o adresi stanovanja podnositeljke Zahtjeva za zaštitu prava I da u roku od 7 dana od dana prijema ovog rješenja, obavijesti Agenciju o preduzetim mjerama.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

Predsjednik, mr Željko Rutović

**Dostavljeno:**

* Podnosiocu prigovora
* Podnosiocu Zahtjeva za zaštitu prava
* Odsjeku za nadzor
* Odsjeku za predmete i prigovore
* a/a